http://www.thaigov.go.th

 วันนี้ (15 สิงหาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี

ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติคุ้มครองแรงงาน (ฉบับที่ ..) พ.ศ. ....

 2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการลด

 อัตราภาษีมูลค่าเพิ่ม (ฉบับที่ ..) พ.ศ. ....

 3. เรื่อง ร่างกฎกระทรวงและร่างประกาศคณะกรรมการปิโตรเลียม ออกตามความใน พระราชบัญญัติปิโตรเลียม พ.ศ. 2514 และที่แก้ไขเพิ่มเติม รวม 4 ฉบับ

 4. เรื่อง ร่างกฎกระทรวงกำหนดการประกาศเกียรติคุณและการให้การสนับสนุนแก่หอพัก เอกชน พ.ศ. ....

 5. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงอุตสาหกรรม รวม 7 ฉบับ

|  |
| --- |
| **เศรษฐกิจ- สังคม** |

  6. เรื่อง (ร่าง) แผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3

 (พ.ศ. 2560-2564)

 7. เรื่อง การเสนอความเห็นการขอจัดตั้งและการขอยุบเลิกทุนหมุนเวียนของ คณะกรรมการนโยบายการบริหารทุนหมุนเวียน

 8. เรื่อง การปรับปรุงโครงสร้างการแบ่งส่วนราชการของสำนักงานคณะกรรมการส่งเสริม การลงทุนสำนักนายกรัฐมนตรี

|  |
| --- |
| **ต่างประเทศ** |

 9. เรื่อง ร่างบันทึกความเข้าใจระหว่างสำนักงานตำรวจแห่งชาติและสำนักงานปราบปราม ยาเสพติดฟิลิปปินส์ ว่าด้วยความร่วมมือในการต่อต้านการลักลอบค้ายาเสพติด และสารตั้งต้นที่อยู่ภายใต้การควบคุมและเคมีภัณฑ์จำเป็น (Memorandum of Understanding between the Royal Thai Police and the Philippine Drug Enforcement Agency on Cooperation in Combating Illicit Trafficking in Narcotic Drugs, and Controlled Precursor and Essential Chemicals)

 10. เรื่อง ท่าทีไทยสำหรับการประชุม Singapore – Thailand Enhanced Economic Relationship (STEER) ครั้งที่ 5

 11. เรื่อง การจัดทำบันทึกความเข้าใจว่าด้วยความร่วมมือด้านการกีฬาระหว่างกระทรวงการ ท่องเที่ยวและกีฬาแห่งราชอาณาจักรไทยกับกระทรวงสาธารณสุขและการกีฬา แห่งสาธารณรัฐแห่งสหภาพเมียนมา

 12. เรื่อง การจัดทำร่างบันทึกความเข้าใจระหว่างกระทรวงอุตสาหกรรมและการค้าแห่ง สาธารณรัฐสังคมนิยมเวียดนามกับกระทรวงพาณิชย์แห่งราชอาณาจักรไทยว่าด้วย ความร่วมมือด้านเศรษฐกิจและการค้า

 13. เรื่อง ร่างบันทึกความเข้าใจว่าด้วยความร่วมมือด้านไปรษณีย์ โทรคมนาคม สารสนเทศ และเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่ง ราชอาณาจักรไทย และกระทรวงสารสนเทศและการสื่อสารแห่งสาธารณรัฐ

 สังคมนิยมเวียดนาม

 14. เรื่อง ร่างถ้อยแถลงข่าวร่วม (Joint Press Statement) เรื่อง การเยือนประเทศไทย อย่างเป็นทางการของนายเหวียน ซวน ฟุก (Nguyen Xuan Phuc) นายกรัฐมนตรีเวียดนาม ระหว่างวันที่ 17-19 สิงหาคม 2560

|  |
| --- |
| **แต่งตั้ง** |

 15. เรื่อง การแต่งตั้งข้าราชการพลเรือนสามัญประเภทวิชาการระดับทรงคุณวุฒิ

 (กระทรวงเกษตรและสหกรณ์)

 16. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ

 (สำนักนายกรัฐมนตรี)

 17. เรื่อง แต่งตั้งข้าราชการประเภทบริหารระดับสูง (กระทรวงการพัฒนาสังคมและ

 ความมั่นคงของมนุษย์)

 18. เรื่อง แต่งตั้งกรรมการผู้ทรงคุณวุฒิในคณะกรรมการควบคุมน้ำมันเชื้อเพลิง

 19. เรื่อง การแต่งตั้งข้าราชการพลเรือนสามัญประเภทบริหารระดับสูง

 (กระทรวงเกษตรและสหกรณ์)

 20. เรื่อง รัฐบาลสาธารณรัฐสังคมนิยมเวียดนามเสนอขอแต่งตั้งเอกอัครราชทูตวิสามัญผู้มี อำนาจเต็มแห่งสาธารณรัฐสังคมนิยมเวียดนามประจำประเทศไทย

 (กระทรวงการต่างประเทศ)

 21. เรื่อง รัฐบาลสาธารณรัฐประชาชนจีนเสนอขอแต่งตั้งเอกอัครราชทูตวิสามัญผู้มีอำนาจ เต็มแห่งสาธารณรัฐประชาชนจีนประจำประเทศไทย (กระทรวงการต่างประเทศ)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติคุ้มครองแรงงาน (ฉบับที่ ..) พ.ศ. ....**

                   คณะรัฐมนตรีมีมติอนุมัติหลักการร่างพระราชบัญญัติคุ้มครองแรงงาน (ฉบับที่ ..) พ.ศ. .... ตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานศาลยุติธรรมและสำนักงานคณะกรรมการกฤษฎีกาไปประกอบพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

                   **สาระสำคัญของร่างพระราชบัญญัติ**

              1. กำหนดเพิ่มเติมนิยาม “ค่าตอบแทน” ในมาตรา 5 หมายถึงเงินที่นายจ้างให้แก่ลูกจ้างเป็นค่าตอบแทนการทำงาน นอกจากค่าจ้าง ค่าล่วงเวลา ค่าทำงาน ในวันหยุด และค่าล่วงเวลาในวันหยุด

               2. กำหนอัตราดอกเบี้ยในอัตราร้อยละ 15 ของค่าจ้างแทนการบอกกล่าวล่วงหน้าค่าตอบแทน และเงินกรณีนายจ้างหยุดกิจการ เพื่อให้ลูกจ้างมีสิทธิได้รับดอกเบี้ยอัตราร้อยละ 15

                   3. กำหนดให้การเปลี่ยนตัวนายจ้างต้องได้รับความยินยอมจากลูกจ้างและให้นายจ้างใหม่ รับไปทั้งสิทธิหน้าที่

                   4. กำหนดให้นายจ้างจ่ายค่าจ้างแทนการบอกกล่าวล่วงหน้าให้ลูกจ้างเมื่อเลิกจ้าง

                   5. กำหนดให้ลูกจ้างมีสิทธิลากิจธุระอันจำเป็นปีหนึ่งไม่น้อยกว่า 3 วัน ทำงาน และกำหนดให้นายจ้างจ่ายค่าจ้างให้แก่ลูกจ้างในวันลาเพื่อกิจธุระอันจำเป็นหนึ่งไม่น้อยกว่าสามวันทำงาน

                   6. กำหนดให้ลูกจ้างซึ่งเป็นหญิงมีครรภ์มีสิทธิลาเพื่อตรวจครรภ์ในระหว่างตั้งครรภ์ได้ โดยเมื่อรวมกับการลาเพื่อคลอดบุตรแล้วครรภ์หนึ่งไม่เกินเก้าสิบวัน และกำหนดให้นายจ้างจ่ายค่าจ้างให้แก่ลูกจ้างซึ่งเป็นหญิงในวันลาเพื่อตรวจครรภ์และเพื่อคลอดบุตรเท่ากับค่าจ้างในวันทำงานตลอดระยะเวลาที่ลา แต่ไม่เกินสี่สิบห้าวัน

                   7. กำหนดอัตราค่าชดเชยเพิ่มเติมกรณีนายจ้างเลิกจ้างสำหรับลูกจ้างซึ่งทำงานติดต่อกันครบ 20 ปีขึ้นไป ให้มีสิทธิได้รับค่าชดเชยไม่น้อยกว่าค่าจ้างอัตราสุดท้าย 400 วันสุดท้าย

                   8. กำหนดให้การย้ายสถานประกอบกิจการให้รวมถึงการย้ายไปที่ซึ่งนายจ้างมีสถานประกอบกิจการอยู่แล้วด้วย และให้นายจ้างแจ้งกำหนดการย้ายสถานประกอบกิจการให้ลูกจ้างทราบตามแบบที่อธิบดีกำหนด

                  9. กำหนดให้เวลาการจ่ายค่าชดเชยพิเศษหรือค่าชดเชยพิเศษแทน การบอกกล่าวล่วงหน้าให้ แก่ลูกจ้างโดยเริ่มนับตั้งแต่วันที่สัญญาจ้างสิ้นสุด

                  10. กำหนดให้การดำเนินคดีอาญาต่อนายจ้างเป็นอันระงับไปหากนายจ้างปฏิบัติตามคำสั่งของคณะกรรมการสวัสดิการแรงงาน หรือกรณีนายจ้างนำคดีไปสู่ศาล และได้ปฏิบัติตามคำพิพากษาหรือคำสั่งของศาลแล้ว

                   11. กำหนดให้การดำเนินคดีอาญาต่อนายจ้างเป็นอันระงับไปกรณีที่นายจ้างปฏิบัติตามคำสั่งพนักงานตรวจแรงงาน ภายในระยะเวลาที่กำหนด

                   12. กำหนดบทบัญญัติกำหนดโทษให้สอดคล้องกับการแก้ไขเพิ่มเติม มาตรา 17 วรรคสี่ กรณีจ่ายค่าจ้างแทนการบอกกล่าวล่วงหน้ากรณีเลิกจ้างให้กับลูกน้อง มาตรา 23 วรรคสอง กรณีการจ่ายค่าตอบแทนลูกจ้างเมื่อทำงานเกินวันละ 8 ชั่วโมง มาตรา 55/1 กรณีนายจ้างจ่ายค่าจ้างให้แก่ลูกจ้างในวันลาเพื่อกิจธุระอันจำเป็น มาตรา 118/1 กรณีเลิกจ้างลูกจ้างเพราะเหตุเกษียณอายุ

                   13. แก้ไขเพิ่มเติมมาตรา 155/1 โดยกำหนดยกเลิกขั้นตอนในการให้พนักงานตรวจแรงงานมีหนังสือแจ้งเตือนนายจ้างกรณีไม่ยื่นหรือไม่แจ้งแบบแสดงสภาพการจ้างและการทำงาน เพื่อให้เจ้าหน้าที่สามารถดำเนินการดำเนินคดีนายจ้างกรณีไม่ยื่นหรือไม่แจ้งแบบแสดงสภาพการจ้างงานและการทำงานได้รวดเร็วขึ้นและ เป็นการลดค่าใช้จ่ายกรณีจัดทำหนังสือเตือน

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 **สาระสำคัญของร่างพระรากฤษฎีกา**

 1. กำหนดให้ยกเลิกคำสั่งหัวหน้าคณะรักษาความสงบแห่งชาติที่ 65/2559 เรื่อง การลดอัตราภาษีมูลค่าเพิ่ม ลงวันที่ 1 พฤศจิกายน พุทธศักราช 2559

 2. กำหนดให้ลดอัตราภาษีมูลค่าเพิ่มตามมาตรา 80 แห่งประมวลรัษฎากรและคงจัดเก็บในอัตรา ดังต่อไปนี้

 2.1 ร้อยละหกจุดสาม สำหรับการขายสินค้า การให้บริการ หรือการนำเข้าทุกกรณี ซึ่งความรับผิดในการเสียภาษีมูลค่าเพิ่มเกิดขึ้นตั้งแต่วันที่ 1 ตุลาคม 2560 ถึงวันที่ 30 กันยายน 2561

 2.2 ร้อยละเก้า สำหรับการขายสินค้า การให้บริการ หรือการนำเข้าทุกกรณี ซึ่งความ รับผิดในการเสียภาษีมูลค่าเพิ่มเกิดขึ้นตั้งแต่วันที่ 1 ตุลาคม 2561

**3. เรื่อง ร่างกฎกระทรวงและร่างประกาศคณะกรรมการปิโตรเลียม ออกตามความในพระราชบัญญัติปิโตรเลียม พ.ศ. 2514 และที่แก้ไขเพิ่มเติม รวม 4 ฉบับ**

 คณะรัฐมนตรีมีมติอนุมัติและเห็นชอบตามที่กระทรวงพลังงาน (พน.) เสนอ ดังนี้

 1. อนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขการขอและการได้รับสิทธิเป็นผู้รับสัญญาแบ่งปันผลผลิต พ.ศ. .... ร่างกฎกระทรวงกำหนดแบบสัญญาแบ่งปันผลผลิต พ.ศ. .... และ ร่างกฎกระทรวงหลักเกณฑ์ วิธีการ เงื่อนไข และระยะเวลาในการนำส่งค่าภาคหลวงให้แก่รัฐ สำหรับผู้รับสัญญาแบ่งปันผลผลิต พ.ศ. .... รวม 3 ฉบับ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการ ต่อไปได้

 2. เห็นชอบร่างประกาศคณะกรรมการปิโตรเลียม เรื่อง หลักเกณฑ์และวิธีการกำหนดพื้นที่ที่จะดำเนินการสำรวจหรือผลิตปิโตรเลียมในรูปแบบของสัมปทาน สัญญาแบ่งปันผลผลิตหรือสัญญาจ้างบริการ โดยให้รับความเห็นของกระทรวงเกษตรและสหกรณ์ไปประกอบการพิจารณาด้วย แล้วดำเนินการต่อไปได้

 3. มอบหมายให้ พน. เร่งรัดดำเนินการออกกฎหมายลำดับรองตามพระราชบัญญัติปิโตรเลียม (ฉบับที่ 7) พ.ศ. 2560 โดยเร็วเพื่อการบังคับใช้พระราชบัญญัติดังกล่าวเป็นไปอย่างมีประสิทธิภาพต่อไป

 **สาระสำคัญของกฎกระทรวงและประกาศฯ**

 **1. ร่างกฎกระทรวงกำหนดหลักเกณฑ์ วิธีการ และเงื่อนไขการขอและการได้รับสิทธิเป็นผู้รับสัญญาแบ่งปันผลผลิต พ.ศ. ....** มีดังนี้

 1.1 กำหนดให้ผู้ขอสิทธิเป็นผู้รับสัญญาแบ่งปันผลผลิตต้องเป็นบริษัทที่มีทุน เครื่องจักร เครื่องมือ อุปกรณ์ และผู้เชี่ยวชาญเพียงพอที่จะสำรวจ ผลิต และจำหน่ายปิโตรเลียม และต้องมีหนังสือรับรองความจริงจากสถาบันที่เชื่อถือได้

 1.2 กำหนดให้กรณีการขอเป็นผู้รับสัญญาแบ่งปันผลผลิตโดยบริษัทที่ไม่มีความพร้อมเพียงพอที่จะสำรวจ ผลิต และจำหน่ายปิโตรเลียม ต้องมีบริษัทอื่นที่รัฐบาลเชื่อถือรับรองที่จะให้ทุน เครื่องมือ อุปกรณ์ หรือผู้เชี่ยวชาญ เครื่องจักรจนเพียงพอ พร้อมทั้งแสดงหลักฐานแสดงความสัมพันธ์ในด้านทุนหรือการจัดการระหว่างบริษัท

 1.3 ในการยื่นขอสิทธิเป็นผู้รับสัญญาแบ่งปันผลผลิต ผู้ขอต้องเสนอข้อผูกพันในด้านปริมาณเงินและปริมาณงานสำหรับโครงการสำรวจหรือผลิตโดยสังเขป โดยกำหนดให้ช่วงสำรวจมีระยะเวลาไม่เกิน 6 ปี

 2. ร่างกฎกระทรวงกำหนดแบบสัญญาแบ่งปันผลผลิต พ.ศ. .... เป็นการกำหนดแบบสัญญาแบ่งปันผลผลิตตามพระราชบัญญัติปิโตรเลียม (ฉบับที่ 7) พ.ศ. 2560

 3. ร่างกฎกระทรวงหลักเกณฑ์ วิธีการ เงื่อนไข และระยะเวลาในการนำส่งค่าภาคหลวงให้แก่รัฐ สำหรับผู้รับสัญญาแบ่งปันผลผลิต พ.ศ. .... เป็นการกำหนดให้ผู้รับสัญญาแบ่งปันผลผลิตต้องส่งค่าภาคหลวงให้แก่รัฐโดยหักจากผลผลิตรวมของปิโตรเลียมในอัตราร้อยละ 10 โดยให้หักจากเงินที่ได้จากการขายหรือจำหน่ายผลผลิตรวมของปิโตรเลียม และยื่นแบบแสดงรายการนำส่งค่าภาคหลวงพร้อมการนำส่งค่าภาคหลวงเป็นสกุลเงินบาทไทยเป็นรายเดือนต่อกรมเชื้อเพลิงธรรมชาติ พน.

 4. ร่างประกาศคณะกรรมการปิโตรเลียม เรื่อง หลักเกณฑ์และวิธีการกำหนดพื้นที่ที่จะดำเนินการสำรวจหรือผลิตปิโตรเลียมในรูปแบบของสัมปทาน สัญญาแบ่งปันผลผลิตหรือสัญญาจ้างบริการ เป็นการกำหนดหลักเกณฑ์และวิธีการกำหนดพื้นที่ที่จะดำเนินการสำรวจหรือผลิตปิโตรเลียมและกำหนดให้คณะกรรมการปิโตรเลียมแนะนำต่อรัฐมนตรีเพื่อพิจารณานำพื้นที่ที่ไม่สามารถหาผู้รับสัมปทาน ผู้รับสัญญาแบ่งปันผลผลิต หรือผู้รับสัญญาจ้างบริการมาดำเนินการสำรวจหรือผลิตในรูปแบบใดก็ได้ตามกฎหมายปิโตรเลียม

**4. เรื่อง ร่างกฎกระทรวงกำหนดการประกาศเกียรติคุณและการให้การสนับสนุนแก่หอพักเอกชน พ.ศ. ....**

 คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างกฎกระทรวงกำหนดการประกาศเกียรติคุณและการให้การสนับสนุนแก่หอพักเอกชน พ.ศ. .... ตามที่กระทรวงการพัฒนาสังคมและความมั่นคงของมนุษย์ (พม.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 3. รับทราบรายงานเหตุผลที่กระทรวงการพัฒนาสังคมและความมั่นคงของมนุษย์ไม่อาจดำเนินการออกกฎกระทรวงตามพระราชบัญญัติหอพัก พ.ศ. 2558 ภายในระยะเวลา 1 ปีตามที่กฎหมายกำหนด

 **พม. เสนอว่า**

 1. เนื่องด้วยมาตรา 15 แห่งพระราชบัญญัติหอพัก พ.ศ. 2558 ได้บัญญัติให้คณะกรรมการส่งเสริมกิจการหอพักมีอำนาจหน้าที่เสนอความเห็นต่อรัฐมนตรีว่าการกระทรวงการพัฒนาสังคมและความมั่นคงของมนุษย์ในการออกกฎกระทรวงกำหนดหลักเกณฑ์เกี่ยวกับการประกาศเกียรติคุณหอพัก และการให้การสนับสนุนแก่หอพักที่ได้รับการประกาศเกียรติคุณ รวมทั้งการออกกฎกระทรวงอื่นเพื่อปฏิบัติการตามพระราชบัญญัติดังกล่าว ประกอบกับมาตรา 104 วรรคสอง บัญญัติให้การดำเนินการออกกฎกระทรวง ประกาศ หรือคำสั่งตามวรรคหนึ่ง ให้ดำเนินการให้แล้วเสร็จ ภายใน 1 ปีนับแต่วันที่พระราชบัญญัตินี้ใช้บังคับ หากไม่สามารถดำเนินการได้ให้รัฐมนตรีรายงานเหตุผล ที่ไม่อาจดำเนินการได้ต่อคณะรัฐมนตรีเพื่อทราบ ทั้งนี้ พระราชบัญญัติหอพัก พ.ศ. 2558 มีผลใช้บังคับครบ 1 ปีแล้วตั้งแต่วันที่ 20 สิงหาคม 2559 ในการนี้ พม. ได้รายงานเหตุผลกรณีที่ไม่อาจเสนอร่างกฎกระทรวงภายในกำหนดระยะเวลาตามที่กฎหมายกำหนด โดยแจ้งว่าเนื่องจากอนุบัญญัติมีหลายมาตราจึงต้องใช้ระยะเวลาในการพิจารณา โดยคณะอนุกรรมการได้ดำเนินการจัดประชุมพิจารณายกร่างอนุบัญญัติ จำนวน 22 มาตราอย่างต่อเนื่อง ในช่วงเวลาระหว่างเดือนมกราคม-สิงหาคม 2559 รวม 17 ครั้ง และระหว่างเดือนกุมภาพันธ์-พฤษภาคม 2560 รวม 7 ครั้ง

 2. คณะกรรมการส่งเสริมกิจการหอพัก ในคราวประชุมครั้งที่ 1/2560 เมื่อวันที่ 25 พฤษภาคม 2560 ได้มีมีมติเห็นชอบร่างกฎกระทรวงกำหนดการประกาศเกียรติคุณและการให้การสนับสนุนแก่หอพักเอกชน พ.ศ. .... เพื่อยกย่องและให้การสนับสนุนผู้ประกอบกิจการหอพักเอกชนที่ให้บริการแก่เด็กและเยาวชนที่อยู่ในระหว่างการศึกษา ให้ได้รับความปลอดภัย ความสะดวก และเป็นที่ไว้วางใจของผู้ปกครอง

 **สาระสำคัญของร่างกฎกระทรวง**

 1. กำหนดให้กฎกระทรวงฯ มีผลใช้บังคับเมื่อพ้นกำหนด 60 วัน นับแต่วันประกาศในราชกิจจานุเบกษาเป็นต้นไป

 2. กำหนดให้หอพักเอกชนที่จะได้รับการประกาศเกียรติคุณ ต้องจัดให้มีการบริการและการอำนวยความสะดวกตามสมควร และมีการรักษาความปลอดภัยอย่างเพียงพอ

 3. กำหนดให้หอพักเอกชนที่ได้รับประกาศเกียรติคุณแบ่งเป็น 2 ระดับ คือ (1) หอพักเอกชนเกียรติคุณ (2) หอพักเอกชนเกียรติคุณดีเด่น

 4. กำหนดให้หอพักเอกชนที่ได้รับประกาศเกียรติคุณมีสิทธิได้รับโล่สัญลักษณ์ ใบประกาศเกียรติคุณ ได้รับการประชาสัมพันธ์การประกาศเกียรติคุณ และได้รับการพิจารณาให้เข้าร่วมโครงการที่หน่วยงานราชการดำเนินการเพื่อประโยชน์ในการประกอบกิจการหอพักและผู้พัก รวมถึงได้รับเงินรางวัลหรือวัสดุอุปกรณ์สำหรับหอพัก

 5. กำหนดให้คณะกรรมการส่งเสริมกิจการหอพักแต่งตั้งคณะอนุกรรมการพิจารณาคัดเลือกหอพักเอกชนที่จะได้รับประกาศเกียรติคุณตามหลักเกณฑ์ที่กำหนดในกฎกระทรวงฯ

**5. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงอุตสาหกรรม รวม 7 ฉบับ**

 คณะรัฐมนตรีมีมติรับทราบร่างกฎกระทรวงแบ่งส่วนราชการของส่วนราชการในสังกัดกระทรวงอุตสาหกรรม รวม 7 ฉบับ ประกอบด้วย 1. ร่างกฎกระทรวงแบ่งส่วนราชการสำนักงานปลัดกระทรวง กระทรวงอุตสาหกรรม พ.ศ. .... 2. ร่างกฎกระทรวงแบ่งส่วนราชการกรมโรงงานอุตสาหกรรม กระทรวงอุตสาหกรรม พ.ศ. .... 3. ร่างกฎกระทรวงแบ่งส่วนราชการกรมส่งเสริมอุตสาหกรรม กระทรวงอุตสาหกรรม พ.ศ. .... 4. ร่างกฎกระทรวงแบ่งส่วนราชการกรมอุตสาหกรรมพื้นฐานและการเหมืองแร่ กระทรวงอุตสาหกรรม พ.ศ. .... 5. ร่างกฎกระทรวงแบ่งส่วนราชการสำนักงานคณะกรรมการอ้อยและน้ำตาลทราย กระทรวงอุตสาหกรรม พ.ศ. .... 6. ร่างกฎกระทรวงแบ่งส่วนราชการสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม พ.ศ. .... 7. ร่างกฎกระทรวงแบ่งส่วนราชการสำนักงานเศรษฐกิจอุตสาหกรรม กระทรวงอุตสาหกรรม พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าว รวม 7 ฉบับ ให้รัฐมนตรีว่าการกระทรวงอุตสาหกรรมพิจารณาลงนาม และประกาศในราชกิจจานุเบกษาต่อไป

 **สาระสำคัญของร่างกฎกระทรวง**

 1. ปรับปรุงการแบ่งส่วนราชการสำนักงานปลัดกระทรวง ตามกฎกระทรวงแบ่งส่วนราชการสำนักงานปลัดกระทรวง กระทรวงอุตสาหกรรม พ.ศ. 2551 ซึ่งแก้ไขเพิ่มเติมโดยกฎกระทรวงแบ่งส่วนราชการสำนักงานปลัดกระทรวง กระทรวงอุตสาหกรรม (ฉบับที่ 2) พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| ก. ราชการบริหารส่วนกลาง1. สำนักบริหารกลาง2. ศูนย์เทคโนโลยีสารสนเทศและการสื่อสาร3. สำนักงานที่ปรึกษาด้านอุตสาหกรรมในต่างประเทศ4. สำนักตรวจและประเมินผล5. สำนักนโยบายและยุทธศาสตร์ 6. กลุ่มตรวจสอบภายใน7. กลุ่มพัฒนาระบบบริหาร8. ศูนย์ปฏิบัติการต่อต้านการทุจริต ข. ราชการบริหารส่วนภูมิภาค สำนักงานอุตสาหกรรมจังหวัด  | ก. ราชการบริหารส่วนกลาง1. **กองกลาง**2. **กองกฎหมาย**3. **กองตรวจราชการ**4. **กองยุทธศาสตร์และแผนงาน**5. ศูนย์เทคโนโลยีสารสนเทศและการสื่อสาร6. สำนักงานที่ปรึกษาด้านอุตสาหกรรมในต่างประเทศ7. กลุ่มตรวจสอบภายใน 8. กลุ่มพัฒนาระบบบริหาร 9. ศูนย์ปฏิบัติการต่อต้านการทุจริต ข. ราชการบริหารส่วนภูมิภาค สำนักงานอุตสาหกรรมจังหวัด |

 2. ปรับปรุงการแบ่งส่วนราชการกรมโรงงานอุตสาหกรรม ตามกฎกระทรวงแบ่งส่วนราชการกรมโรงงานอุตสาหกรรม กระทรวงอุตสาหกรรม พ.ศ. 2551 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักงานเลขานุการกรม2. กองคลัง3. ศูนย์สารสนเทศโรงงานอุตสาหกรรม4. สำนักกฎหมาย5. สำนักควบคุมวัตถุอันตราย6. สำนักงานทะเบียนเครื่องจักรกลาง7. สำนักเทคโนโลยีความปลอดภัย8. สำนักเทคโนโลยีน้ำและสิ่งแวดล้อมโรงงาน9. สำนักบริหารจัดการกากอุตสาหกรรม10. สำนักบริหารยุทธศาสตร์11. -15. สำนักโรงงานอุตสาหกรรมรายสาขา 1-5 12. กลุ่มตรวจสอบภายใน | 1. สำนักงานเลขานุการกรม2. **กอง**กฎหมาย3.-4. **กองบริการงานอนุญาตโรงงาน 1 และ 2** 5. **กอง**บริหารจัดการกากอุตสาหกรรม 6. **กองบริหารจัดการวัตถุอันตราย**7. **กองพัฒนาระบบมาตรฐานงานกำกับโรงงาน**8. **กองพัฒนาอุตสาหกรรมเชิงนิเวศ**9. **กองยุทธศาสตร์และแผนงาน**10. **กองวิจัยและเตือนภัยมลพิษโรงงาน**11. **กองส่งเสริมเทคโนโลยีการผลิตและพื้นที่อุตสาหกรรม**12. **กองส่งเสริมเทคโนโลยีความปลอดภัยโรงงาน**13. **กองส่งเสริมเทคโนโลยีสิ่งแวดล้อมโรงงาน**14. **ศูนย์เทคโนโลยีสารสนเทศและการสื่อสาร**15. สำนักงานทะเบียนเครื่องจักรกลาง16. กลุ่มตรวจสอบภายใน  |

 3. ปรับปรุงการแบ่งส่วนราชการกรมส่งเสริมอุตสาหกรรม ตามกฎกระทรวงแบ่งส่วนราชการกรมส่งเสริมอุตสาหกรรม กระทรวงอุตสาหกรรม พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักบริหารกลาง2.-3. กองพัฒนาอุตสาหกรรมรายสาขา 1-2 4.-14. ศูนย์ส่งเสริมอุตสาหกรรมภาคที่ 1-11 15. สำนักบริหารยุทธศาสตร์16. สำนักพัฒนาการจัดการอุตสาหกรรม17. สำนักพัฒนาผู้ประกอบการ18. สำนักพัฒนาอุตสาหกรรมชุมชน19. สำนักพัฒนาอุตสาหกรรมสนับสนุน20. กลุ่มตรวจสอบภายใน  | 1. **สำนักงานเลขานุการกรม**2. **กองพัฒนาขีดความสามารถธุรกิจอุตสาหกรรม**3. กองพัฒนาดิจิทัลอุตสาหกรรม4. **กองพัฒนานวัตกรรมและเทคโนโลยีอุตสาหกรรม**5. **กอง**พัฒนาอุตสาหกรรมชุมชน6. **กองพัฒนาอุตสาหกรรมสร้างสรรค์**7. **กองยุทธศาสตร์และแผนงาน**8. **กองโลจิสติกส์**9. **กองส่งเสริมผู้ประกอบการและธุรกิจใหม่**10. **ศูนย์เทคโนโลยีสารสนเทศและการสื่อสาร**11.-21. ศูนย์ส่งเสริมอุตสาหกรรมภาคที่ 1-11 22. กลุ่มตรวจสอบภายใน  |

 4. ปรับปรุงการแบ่งส่วนราชการกรมอุตสาหกรรมพื้นฐานและการเหมืองแร่ ตามกฎกระทรวงแบ่งส่วนราชการกรมอุตสาหกรรมพื้นฐานและการเหมืองแร่ กระทรวงอุตสาหกรรม พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักบริหารกลาง2. กองบริหารยุทธศาสตร์ 3. ศูนย์เทคโนโลยีสารสนเทศและการสื่อสาร 4. สำนักกฎหมาย5. -7. สำนักงานอุตสาหกรรมพื้นฐานและการเหมืองแร่ เขต 1-3 8. สำนักบริหารสิ่งแวดล้อม 9. สำนักโลจิสติกส์ 10. สำนักวิศวกรรมและฟื้นฟูพื้นที่ 11. สำนักเหมืองแร่และสัมปทาน12. สำนักอุตสาหกรรมพื้นฐาน13. กลุ่มตรวจสอบภายใน  | 1. **สำนักงานเลขานุการกรม**2. **กอง**กฎหมาย3. **กองนวัตกรรมวัตถุดิบและอุตสาหกรรมต่อเนื่อง**4. **กองบริการงานอนุญาต**5. **กองบริหารจัดการวัตถุดิบอุตสาหกรรม**6. **กอง**บริหารสิ่งแวดล้อม7. **กองยุทธศาสตร์และแผนงาน**8. **กองวิศวกรรมบริการ**9. ศูนย์เทคโนโลยีสารสนเทศและการสื่อสาร10.-12. สำนักงานอุตสาหกรรมพื้นฐานและการเหมืองแร่ เขต 1-3 13. กลุ่มตรวจสอบภายใน  |

 5. ปรับปรุงการแบ่งส่วนราชการสำนักงานคณะกรรมการอ้อยและน้ำตาลทราย ตามกฎกระทรวงแบ่งส่วนราชการสำนักงานคณะกรรมการอ้อยและน้ำตาลทราย กระทรวงอุตสาหกรรม พ.ศ. 2551 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักบริหารกลาง2.-5. ศูนย์ส่งเสริมอุตสาหกรรมอ้อยและน้ำตาลทรายภาคที่ 1-4 6. สำนักนโยบายอุตสาหกรรมอ้อยและน้ำตาลทราย 7. สำนักพัฒนาอุตสาหกรรมอ้อย น้ำตาลทราย และอุตสาหกรรมต่อเนื่อง 8. กลุ่มตรวจสอบภายใน9. กลุ่มพัฒนาระบบบริหาร  | 1. **สำนักงานเลขานุการกรม** 2. **กองยุทธศาสตร์และแผนงาน**3. **กองอุตสาหกรรมอ้อย น้ำตาลทราย และอุตสาหกรรมต่อเนื่อง**4.-7. ศูนย์ส่งเสริมอุตสาหกรรมอ้อยและน้ำตาลทรายภาคที่ 1-4 8. กลุ่มตรวจสอบภายใน9. กลุ่มพัฒนาระบบบริหาร |

 6. ปรับปรุงการแบ่งส่วนราชการสำนักงานมาตรฐานผลิตภัณฑ์อุตสาหกรรม ตามกฎกระทรวงแบ่งส่วนราชการสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักงานเลขานุการกรม2. กองกฎหมาย3. กองกำหนดมาตรฐาน4. กองควบคุมมาตรฐาน5.-7. กองตรวจการมาตรฐาน 1-38. กองบริหารมาตรฐานผลิตภัณฑ์ชุมชน 9. กองบริหารมาตรฐานระหว่างประเทศ10. กองบริหารยุทธศาสตร์ 11. กองส่งเสริมและพัฒนาด้านการมาตรฐาน 12. ศูนย์เทคโนโลยีสารสนเทศและการสื่อสาร 13. สำนักงานคณะกรรมการการมาตรฐานแห่งชาติ 14. กลุ่มตรวจสอบภายใน  | 1. สำนักงานเลขานุการกรม2. กองกฎหมาย3. **กองกำกับองค์กรด้านการมาตรฐาน**4. กองกำหนดมาตรฐาน5. กองควบคุมมาตรฐาน6.-8. กองตรวจการมาตรฐาน 1-3 9. กองบริหารมาตรฐานผลิตภัณฑ์ชุมชน10. กองบริหารมาตรฐานระหว่างประเทศ11. **กองยุทธศาสตร์และแผนงาน**12. กองส่งเสริมและพัฒนาด้านการมาตรฐาน13. ศูนย์เทคโนโลยีสารสนเทศและการสื่อสาร14. สำนักงานคณะกรรมการการมาตรฐานแห่งชาติ15. กลุ่มตรวจสอบภายใน |

 7. ปรับปรุงการแบ่งส่วนราชการสำนักงานเศรษฐกิจอุตสาหกรรม ตามกฎกระทรวงแบ่งส่วนราชการสำนักงานเศรษฐกิจอุตสาหกรรม กระทรวงอุตสาหกรรม พ.ศ. 2551 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักบริหารกลาง2. ศูนย์สารสนเทศเศรษฐกิจอุตสาหกรรม3. สำนักนโยบายอุตสาหกรรมมหภาค4.-5. สำนักนโยบายอุตสาหกรรมรายสาขา 1 และ 2 6. สำนักวิจัยเศรษฐกิจอุตสาหกรรม7. สำนักเศรษฐกิจอุตสาหกรรมระหว่างประเทศ8. กลุ่มตรวจสอบภายใน9. กลุ่มพัฒนาระบบบริหาร | 1. **สำนักงานเลขานุการกรม**2. **กอง**นโยบายอุตสาหกรรมมหภาค3.-4. **กอง**นโยบายอุตสาหกรรมรายสาขา 1 และ 2 5. **กอง**วิจัยเศรษฐกิจอุตสาหกรรม6. **กอง**เศรษฐกิจอุตสาหกรรมระหว่างประเทศ7. **กองสารสนเทศและดัชนีเศรษฐกิจอุตสาหกรรม**8. กลุ่มตรวจสอบภายใน9. กลุ่มพัฒนาระบบบริหาร |

|  |
| --- |
| **เศรษฐกิจ- สังคม** |

 **6. เรื่อง (ร่าง) แผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3 (พ.ศ. 2560-2564)**

 คณะรัฐมนตรีมีมติเห็นชอบ (ร่าง) แผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3 (พ.ศ. 2560-2564) ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ในฐานะฝ่ายเลขานุการคณะกรรมการพัฒนาระบบการบริหารจัดการขนส่งสินค้าและบริการของประเทศเสนอ

 ทั้งนี้ ให้สศช. รวมถึงหน่วยงานที่เกี่ยวข้องรับความเห็นของสำนักงาน ก.พ.ร. ไปพิจารณาดำเนินการต่อไป และมอบหมายหน่วยงานที่เกี่ยวข้องใช้เป็นกรอบในการดำเนินงานตามแผนยุทธศาสตร์ ฯ ให้สำเร็จและใช้ประโยชน์ได้ตามระยะเวลาที่กำหนดและรายงานคณะกรรมการพัฒนาการเศรษฐกิจและสังคมแห่งชาติเพื่อบูรณาการการดำเนินการในภาพรวมต่อไป

 **(ร่าง) แผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3 (พ.ศ. 2560-2564)** จัดทำขึ้นเพื่อใช้เป็นกรอบนโยบายและยุทธศาสตร์การพัฒนาระบบโลจิสตกส์ของประเทศได้อย่างมีประสิทธิภาพ **และการดำเนินการในช่วงระยะที่ 1 ของการดำเนินการตามแนวทางการขับเคลื่อนการพัฒนาโลจิสติกส์ภายใต้ยุทธศาสตร์ชาติ 20 ปี ซึ่งมีเป้าหมายคือ การเป็นชาติการค้าและบริการเพื่อมุ่งสู่การเป็นประเทศรายได้สูงในปี 2579** ทั้งนี้ แนวทางการขับเคลื่อนการพัฒนาโลจิสติกส์ภายใต้ยุทธศาสตร์ชาติ 20 ปี ได้กำหนดกรอบการดำเนินการเป็น 3 ระยะ คือ (1) ระยะ 1-5 ปี **ที่สอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564)** (2) ระยะ 5-10 ปี : ผลักดันการพัฒนาประเทศไทยสู่การเป็นศูนย์กลางการค้าในอนุภูมิภาคและภูมิภาค เชื่อมโยงการประกอบธุรกรรมทางการค้ารูปแบบพาณิชย์อิเล็กทรอนิกส์ (e-Commerce) พัฒนาระบบโลจิสติกส์สู่การเชื่อมโยงข้อมูลทางอิเล็กทรอนิกส์ (e-Logistics) อย่างสมบูรณ์ ขจัดอุปสรรคและอำนวยความสะดวกทั้งด้านโครงสร้างและระบบ **และ (3) ระยะ 20 ปี : มุ่งสู่ความเป็นชาติการค้าและบริการของประเทศไทย** ที่ได้กำหนดไว้ในทิศทางและตำแหน่งยุทธศาสตร์การพัฒนาประเทศ**ด้วยการพัฒนาระบบโลจิสติกส์ให้มีความสามารถในการแข่งขันได้บนเวทีโลก** สร้างประโยชน์จากห่วงโซ่มูลค่าในภูมิภาคและใช้ฐานเศรษฐกิจดิจิทัลและการพัฒนานวัตกรรมและเทคโนโลยีของตนเอง

 ทั้งนี้ (ร่าง) แผนยุทธศาสตร์ฯ ประกอบด้วย 3 ยุทะศาสตร์ ดังนี้ **ยุทธศาสตร์ที่ 1** การพัฒนาเพิ่มมูลค่าระบบห่วงโซ่อุปทาน เพื่อพัฒนาและยกระดับมาตรฐานให้ได้ระดับสากลและสนับสนุนการสร้างมูลค่าเพิ่มและบริหารจัดการได้ทั้งห่วงโซ่อุปทาน **ยุทธศาสตร์ที่ 2** การพัฒนาโครงสร้างพื้นฐานและสิ่งอำนวยความสะดวก เพื่อเพิ่มประสิทธิภาพการขนส่งสินค้า และระบบห่วงโซ่อุปทานเส้นทางการค้าในกลุ่ม CLMV และจีน **ยุทธศาสตร์ที่ 3** การพัฒนาปัจจัยสนับสนุนด้านโลจิสติกส์โดยเฉพาะเร่งผลิตกำลังคนที่มีความเชี่ยวชาญด้านโลจิสติกส์และระบบติดตามประเมินผลเพื่อการพัฒนาด้านโลจิสติกส์ของประเทศ

**7. เรื่อง การเสนอความเห็นการขอจัดตั้งและการขอยุบเลิกทุนหมุนเวียนของคณะกรรมการนโยบายการบริหารทุนหมุนเวียน**

                   คณะรัฐมนตรีมีมติเห็นชอบตามมติของคณะกรรมการนโยบายการบริหารทุนหมุนเวียน ครั้งที่ 3/2560 เมื่อวันที่ 5 กรกฎาคม 2560 ดังนี้

                   1. เห็นชอบในหลักการจัดตั้งกองทุนปาล์มน้ำมันและน้ำมันปาล์ม ของกระทรวงเกษตรและสหกรณ์ (สำนักงานเศรษฐกิจการเกษตร) โดยให้สำนักงานเศรษฐกิจการเกษตรปฏิบัติตามข้อสังเกตของคณะกรรมการนโยบายการบริหารกองทุนหมุนเวียนอย่างเคร่งครัด โดยเฉพาะการใช้จ่ายงบประมาณเพื่อช่วยเหลือเกษตรกรจะต้องไม่มีความซ้ำซ้อนกับมาตรการให้ความช่วยเหลือของคณะกรรมการนโยบายและมาตรการช่วยเหลือเกษตรกร ทั้งนี้ งบประมาณให้เป็นไปตามความเห็นของสำนักงบประมาณ

                   2. เห็นชอบการยุบเลิกกองทุนสำหรับพนักงานที่ได้รับผลกระทบจากการแปรรูปรัฐวิสาหกิจของกระทรวงการคลัง (สำนักงานคณะกรรมการนโยบายรัฐวิสาหกิจ)

**สาระสำคัญของเรื่อง**

                   1. **การจัดตั้งกองทุนปาล์มน้ำมันและน้ำมันปาล์ม เป็นการดำเนินการเพื่อให้เป็นไปตามร่างพระราชบัญญัติปาล์มน้ำมันและน้ำมันปาล์ม พ.ศ. ....** มีวัตถุประสงค์หลัก ได้แก่ การสนับสนุนเงินทุนในการวิจัย พัฒนา สนับสนุนการใช้เทคโนโลยี และนวัตกรรมของกระบวนการผลิตปาล์มน้ำมันและน้ำมันปาล์ม และเป็นทุนสงเคราะห์ให้แก่เกษตรกรดำเนินการเพื่อเพิ่มประสิทธิภาพในการผลิตปาล์มน้ำมัน เช่น การปลูกปาล์มน้ำมันใหม่ที่เป็นพันธุ์ที่มีคุณภาพได้มาตราฐานทดแทนต้นเก่าในพื้นที่ดิน การทำประกันภัยความเสี่ยงจากภัยพิบัติธรรมชาติ และการรวมกลุ่มของเกษตรกรผู้ปลูกปาล์มน้ำมัน ซึ่ง**การจัดตั้งกองทุนดังกล่าวจะเป็นแนวทางหนึ่งในการสนับสนุนให้เกิดความสมดุลของอุปสงค์และอุปทานในอุตสาหกรรมปาล์มน้ำมันและน้ำมันปาล์ม** โดยจัดให้มีแหล่งเงินทุนในการปรับปรุงกระบวนการผลิตตั้งแต่ต้นทาง (เกษตรกร) กลางทาง (ลานเทและโรงสกัดน้ำมันปาล์มดิบ) และปลายทาง (โรงกลั่นน้ำมันปาล์มบริสุทธิ์/อุตสาหกรรมสบู่ อาหารสัตว์ และอื่น ๆ )

                   2. **การยุบเลิกกองทุนสำหรับพนักงานที่ได้รับผลกระทบจากการแปรรูปรัฐวิสาหกิจ** เป็นการยุบเลิกกองทุนซึ่งหมดความจำเป็นแล้ว เนื่องจากที่ผ่านมาไม่ได้มีการใช้จ่ายเงินกองทุนเพื่อช่วยเหลือการแปรรูปของรัฐวิสาหกิจตามวัตถุประสงค์ของกองทุน (ตลอดระยะเวลารวม 18 ปี) รวมทั้งปัจจุบันรัฐบาลยังไม่มีนโยบายในการแปรรูปรัฐวิสาหกิจเพิ่มเติมแต่อย่างใด โดยในปีงบประมาณ 2558 กองทุนดังกล่าวได้นำเงินสภาพคล่อง ทั้งหมด จำนวน 600.57 ล้านบาท ส่งคลังเป็นรายได้แผ่นดินแล้ว

**8. เรื่อง การปรับปรุงโครงสร้างการแบ่งส่วนราชการของสำนักงานคณะกรรมการส่งเสริมการลงทุน สำนักนายกรัฐมนตรี**

 คณะรัฐมนตรีมีมติเห็นชอบยกเว้นมติคณะรัฐมนตรีเมื่อวันที่ 4 เมษายน 2560 เรื่อง การปรับปรุงแนวทางการจัดส่วนราชการในภูมิภาค เพื่อให้สามารถจัดตั้ง “ศูนย์เศรษฐกิจการลงทุนภาคที่ 7” ของสำนักงานคณะกรรมการส่งเสริมการลงทุน (สกท.) สำนักนายกรัฐมนตรีขึ้นมารับผิดชอบภารกิจการส่งเสริมการลงทุนในเขตพัฒนาเศรษฐกิจพิเศษแม่สอดและดูแลการลงทุนของกลุ่มจังหวัดภาคเหนือตอนล่าง 9 จังหวัด ตามที่สำนักงาน ก.พ.ร. เสนอ

  **สาระสำคัญของการปรับปรุงโครงสร้างการแบ่งส่วนราชการของ สกท.** สรุปได้ดังนี้

1. สกท. ขอจัดตั้งศูนย์เศรษฐกิจการลงทุน ภาคที่ 7 ขึ้นที่จังหวัดพิษณุโลกเพื่อรับผิดชอบดูแลการ

ลงทุนในเขตภาคเหนือตอนล่าง 9 จังหวัด ได้แก่ จังหวัดตาก พิษณุโลก เพชรบูรณ์ สุโขทัย อุตรดิตถ์ กำแพงเพชร นครสวรรค์ พิจิตร และอุทัยธานี มีจุดประสงค์เพื่ออำนวยความสะดวกให้แก่นักลงทุนทั้งไทยและต่างประเทศ ชักจูงและสร้างเครือข่ายนักลงทุนในพื้นที่ เชื่อมโยงอุตสาหกรรมในประเทศและต่างประเทศ รับผิดชอบเกี่ยวกับการขับเคลื่อนเขตพัฒนาเศรษฐกิจพิเศษ รวมถึงการพัฒนาธุรกิจ SMEs ในท้องถิ่นให้มีความเข้มแข็งผ่านมาตรการส่งเสริมการลงทุน โดยเฉพาะใน 13 กลุ่มกิจการเป้าหมาย และอีก 10 กิจการเป้าหมาย ซึ่งเป็นการขับเคลื่อนงานตามนโยบายรัฐบาลให้เป็นไปได้อย่างมีประสิทธิภาพสูงสุด ตามมติคณะรัฐมนตรี เมื่อวันที่ 22 กันยายน 2558

1. ตามที่คณะรัฐมนตรีได้มีมติเห็นชอบการปรับปรุงแนวทางการจัดส่วนราชการในภูมิภาค

เมื่อวันที่ 4 เมษายน 2560 นั้น หลักเกณฑ์การจัดตั้งหน่วยงานขอราชการส่วนกลางในภูมิภาคของ สกท. จึงไม่สอดคล้องกับมติคณะรัฐมนตรีดังกล่าวที่กำหนดว่า “ต้องไม่มีหน่วยงานของกรมที่เป็นราชการส่วนภูมิภาคหรือราชการส่วนกลางในภูมิภาค” เนื่องจาก สกท. มีศูนย์เศรษฐกิจการลงทุนภาคที่ 1-6 ซึ่งเป็นราชการส่วนกลางในภูมิภาคอยู่แล้วจึงไม่สามารถจัดตั้งศูนย์เศรษฐกิจการลงทุนภาคที่ 7 เพิ่มขึ้นได้

1. อย่างไรก็ดี เมื่อพิจารณาปริมาณงานแล้ว ศูนย์เศรษฐกิจการลงทุนภาคที่ 7 มีปริมาณงานที่

ใกล้เคียงกับศูนย์เศรษฐกิจการลงทุนภาคที่ 3 จังหวัดขอนแก่น จึงมีความเหมาะสมเพียงพอที่จะจัดตั้งเป็นส่วนราชการได้ ดังนั้น เพื่อให้การขับเคลื่อนนโยบายของรัฐบาลในเรื่องเขตพัฒนาเศรษฐกิจพิเศษชายแดนบังเกิดผลในทางปฏิบัติอย่างเป็นรูปธรรม จึงเห็นควรให้ยกเว้นมติคณะรัฐมนตรีเมื่อวันที่ 4 เมษายน 2560 เรื่อง การปรับปรุงแนวทางการจัดส่วนราชการในภูมิภาค เพื่อให้มีหน่วยงานที่รับผิดชอบภารกิจการส่งเสริมการลงทุนในเขตพัฒนาเศรษฐกิจพิเศษแม่สอดและรับผิดชอบดูแลการลงทุนในกลุ่มจังหวัดภาคเหนือตอนล่าง 9 จังหวัด โดยให้จัดตั้ง “ศูนย์เศรษฐกิจการลงทุนภาคที่ 7” ขึ้นในจังหวัดพิษณุโลกเพื่อรับผิดชอบภารกิจดังกล่าวข้างต้น

|  |
| --- |
| **ต่างประเทศ** |

**9. เรื่อง ร่างบันทึกความเข้าใจระหว่างสำนักงานตำรวจแห่งชาติและสำนักงานปราบปรามยาเสพติดฟิลิปปินส์ ว่าด้วยความร่วมมือในการต่อต้านการลักลอบค้ายาเสพติด และสารตั้งต้นที่อยู่ภายใต้การควบคุมและเคมีภัณฑ์จำเป็น (Memorandum of Understanding between the Royal Thai Police and the Philippine Drug Enforcement Agency on Cooperation in Combating Illicit Trafficking in Narcotic Drugs, and Controlled Precursor and Essential Chemicals)**

          คณะรัฐมนตรีมีมติเห็นชอบและอนุมัติตามที่สำนักงานตำรวจแห่งชาติ (ตช.) เสนอ ดังนี้

          1. เห็นชอบร่างบันทึกความเข้าใจระหว่าง ตช. และสำนักงานปราบปรามยาเสพติดฟิลิปปินส์ ว่าด้วยความร่วมมือในการต่อต้านการลักลอบค้ายาเสพติดและสารตั้งต้นที่อยู่ภายใต้การควบคุมและเคมีภัณฑ์จำเป็น

          2. อนุมัติให้ผู้บัญชาการตำรวจแห่งชาติหรือผู้แทนเป็นผู้ลงนามบันทึกความเข้าใจฯ ดังกล่าว

          3. อนุมัติให้ ตช. สามารถดำเนินการแก้ไขปรับปรุงร่างบันทึกความเข้าใจฯ ในส่วนที่ไม่ใช่สาระสำคัญ หากมีความจำเป็นต้องมีการแก้ไขในภายภาคหน้า โดยไม่ต้องเสนอคณะรัฐมนตรีพิจารณาให้ความเห็นชอบอีกครั้ง

           **สาระสำคัญของร่างบันทึกความเข้าใจฯ มีวัตถุประสงค์และขอบเขต**เพื่อให้มีกรอบพื้นฐานสำหรับความร่วมมือระหว่างผู้เข้าร่วมทั้งสองฝ่ายในการต่อต้านอาชญากรรมข้ามชาติที่เกี่ยวข้องกับการลักลอบค้ายาเสพติดและสารตั้งต้นที่อยู่ภายใต้การควบคุมและเคมีภัณฑ์จำเป็น โดยไม่ก่อให้เกิดผลผูกพันทางกฎหมาย

           **รูปแบบของความร่วมมือ** เป็นการแบ่งปันข้อมูลข่าวสารในด้านการต่อต้านการลักลอบค้ายาเสพติดและสารตั้งต้นที่อยู่ภายใต้การควบคุมและเคมีภัณฑ์จำเป็น การประสานการปฏิบัติ การเสริมสร้างความสามารถ และไม่มีผลกระทบต่อการดำเนินการเกี่ยวกับการส่งผู้ร้ายข้ามแดนหรือความช่วยเหลือระหว่างประเทศในเรื่องทางอาญา ที่ได้กระทำอยู่แต่อย่างใด

**10. เรื่อง ท่าทีไทยสำหรับการประชุม Singapore – Thailand Enhanced Economic Relationship**

**(STEER) ครั้งที่ 5**

           คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

          1. เห็นชอบในหลักการต่อประเด็นความร่วมมือทางเศรษฐกิจการค้าสำหรับการหารือกับสิงคโปร์ และมอบหมายให้รัฐมนตรีว่าการกระทรวงพาณิชย์ใช้เป็นกรอบการหารือสำหรับการประชุม Singapore - Thailand Enhanced Economic Relationship (STEER) ครั้งที่ 5

          2. หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับสิงคโปร์ โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. และคณะผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

          3. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายรับรองผลการประชุม Singapore – Thailand Enhanced Economic Relationship (STEER) ครั้งที่ 5 รวมถึงเอกสารอื่น ๆ ซึ่งเป็นผลจากการหารือขยายความร่วมมือเฉพาะด้าน (หากมี)

          ทั้งนี้ **ประเด็นความร่วมมือทางเศรษฐกิจการค้า**ที่ทั้งสองฝ่ายประสงค์จะผลักดันสำหรับการประชุม STEER ครั้งที่ 5 ประกอบด้วย 1. ความร่วมมือด้านสินค้าเกษตรและอาหาร 2. ความร่วมมือด้านเทคโนโลยีสารสนเทศและการสื่อสาร 3. ความร่วมมือด้านการลงทุน 4. ความร่วมมือด้านการอำนวยความสะดวกทางการค้า 5. ความร่วมมือด้านการท่องเที่ยว 6. ความร่วมมือด้านการบิน และ 7. ความร่วมมือด้านทรัพย์สินทางปัญญา

**11. เรื่อง การจัดทำบันทึกความเข้าใจว่าด้วยความร่วมมือด้านการกีฬาระหว่างกระทรวงการท่องเที่ยวและกีฬาแห่งราชอาณาจักรไทยกับกระทรวงสาธารณสุขและการกีฬาแห่งสาธารณรัฐแห่งสหภาพเมียนมา**

          คณะรัฐมนตรีมีมติเห็นชอบและอนุมัติตามที่กระทรวงการท่องเที่ยวและกีฬา (กก.) เสนอ ดังนี้

          1. เห็นชอบต่อร่างบันทึกความเข้าใจว่าด้วยความร่วมมือด้านกีฬาระหว่าง กก. แห่งราชอาณาจักรไทยกับกระทรวงสาธารณสุขและการกีฬาแห่งสาธารณรัฐแห่งสหภาพเมียนมา และหากมีความจำเป็นต้องปรับปรุงแก้ไขร่างบันทึกความตกลงดังกล่าวที่มิใช่สาระสำคัญหรือไม่ขัดข้องต่อผลประโยชน์ของไทย ให้ กก. ดำเนินการได้ โดยมิต้องนำเสนอคณะรัฐมนตรีเพื่อพิจารณาอีกครั้ง

          2. อนุมัติให้รัฐมนตรีว่าการกระทรวงการท่องเที่ยวและกีฬาหรือผู้ที่รัฐมนตรีว่าการกระทรวงการท่องเที่ยวและกีฬามอบหมายเป็นผู้ลงนามในร่างบันทึกความเข้าใจฯ (โดยระบุตำแหน่ง)

           **สาระสำคัญของร่างบันทึกความเข้าใจฯ** ทั้งสองฝ่ายเห็นชอบที่จะเพิ่มประสิทธิภาพ ส่งเสริม และพัฒนาความร่วมมือด้านกีฬาบนพื้นฐานความเท่าเทียมและผลประโยชน์ร่วมกัน ซึ่งแต่ละฝ่ายจะสนับสนุนด้านกีฬา โดยพิจารณาประสบการณ์และผลประโยชน์ที่จะได้รับภายใต้เงินทุนและทรัพยากรที่มีอยู่ รวมถึงจะร่วมมือตามกิจกรรมต่าง ๆ เช่น 1) โปรแกรมแลกเปลี่ยนด้านกีฬาและเยาวชนและสำหรับฝึกอบรมบุคลากรทางกีฬา รวมถึงอาจส่งเสริมด้านกีฬาระหว่างกันที่มีขอบข่าย เช่น (1) สิ่งอำนวยความสะดวกทางกีฬา (2) อุปกรณ์กีฬา (3) ครูฝึกกีฬา (4) การพัฒนาวิทยาศาสตร์และเทคโนโลยีทางกีฬา (5) การพัฒนาทรัพยากรบุคคลในการสนับสนุนเวชศาสตร์การกีฬา 2) โปรแกรมแลกเปลี่ยนวัฒนธรรม เป็นต้น

**12. เรื่อง การจัดทำร่างบันทึกความเข้าใจระหว่างกระทรวงอุตสาหกรรมและการค้าแห่งสาธารณรัฐสังคมนิยมเวียดนามกับกระทรวงพาณิชย์แห่งราชอาณาจักรไทยว่าด้วยความร่วมมือด้านเศรษฐกิจและการค้า**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบร่างบันทึกความเข้าใจระหว่างกระทรวงอุตสาหกรรมและการค้าแห่งสาธารณรัฐสังคม

นิยมเวียดนามกับกระทรวงพาณิชย์แห่งราชอาณาจักรไทยว่าด้วยความร่วมมือด้านเศรษฐกิจและการค้า (Memorandum of Understanding between the Ministry of Industry and Trade of the Socialist Republic of Viet Nam and the Ministry of Commerce of the Kingdom of Thailand on Economic and Trade Cooperation)

1. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายจากรัฐมนตรีว่าการกระทรวง

พาณิชย์ ลงนามในร่างบันทึกความเข้าใจระหว่างกระทรวงอุตสาหกรรมและการค้าแห่งสาธารณรัฐสังคมนิยมเวียดนามกับกระทรวงพาณิชย์แห่งราชอาณาจักรไทยว่าด้วยความร่วมมือด้านเศรษฐกิจและการค้า ฉบับภาษอังกฤษ

ทั้งนี้ หากมีความจำเป็นต้องแก้ไขปรับปรุงร่างบันทึกความเข้าใจฯ ในส่วนที่ไม่ใช่สาระสำคัญ

และไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงพาณิชย์ดำเนินการได้โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย

 **ร่างบันทึกความเข้าใจฯ** มีสาระสำคัญเพื่อเสริมสร้าความเข้มแข็งด้านเศรษฐกิจและความ

ร่วมมือทางการค้าในสาขาที่ทั้งสองฝ่ายมีความสนใจร่วมกัน สรุปได้ ดังนี้

1. **วัตถุประสงค์ :** เสริมสร้างความร่วมมือด้านเศรษฐกิจและการค้าระหว่างผู้เข้าร่วมทั้งสองฝ่าย

บนพื้นฐานความสนใจร่วมกัน อำนวยความสะดวกและส่งเสริมการมีส่วนร่วมของภาคเอกชนในความร่วมมือด้านการค้าระหว่างทั้งสองประเทศ และใช้ประโยชน์จากความร่วมมือในระดับภูมิภาคและพหุภาคีที่ผู้เข้าร่วมทั้งสองฝ่ายเป็นสมาชิก เพื่อเสริมสร้างความร่วมมือด้านเศรษฐกิจและการค้าในระดับทวิภาคี

1. **ขอบเขตความร่วมมือ :**
	1. **การอำนวยความสะดวกทางการค้าระหว่างกัน**  โดยเฉพาะผลิตภัณฑ์ทางการเกษตร

(เช่น ผลไม้ ผัก และสินค้าประมง) โดยให้เป็นไปตามหลักเกณฑ์และกฎระเบียบที่เกี่ยวข้อง

* 1. **การส่งเสริมการค้า** โดยการสนับสนุนกิจกรรมส่งเสริมการค้า เช่น งานแสดงสินค้า

การจัดคู่ธุรกิจ เป็นต้น และการหาแนวทางความเป็นไปได้ในการสนับสนุนสินค้าไทยและเวียดนามให้วางขายในร้าน/ระบบการค้าปลีกในทั้งสองประเทศ

  **2.3 การพิจารณาใช้มาตรการเยียวยาทางการค้าเท่าที่จำเป็น** โดยให้เป็นไปตามกฎเกณฑ์ขององค์การการค้าโลก ทั้งนี้ ทั้งสองฝ่ายจะให้ข้อมูลแก่อีกฝ่ายเกี่ยวกับความเป็นไปได้ที่จะมีการใช้มาตรการเยียวยาทางการค้า

 **2.4 ความร่วมมือในกรอบด้านเศรษฐกิจและการค้าระดับพหุภาคี** โดยเสริมสร้าง

ความร่วมมือเพื่อส่งเสริมการรวมตัวทางเศรษฐกิจระหว่างทั้งสองประเทศในการมุ่งสู่วิสัยทัศน์ประชาคมเศรษฐกิจอาเซียน 2025 และเน้นย้ำความสำคัญของการขยายความร่วมมือทวิภาคีและการสนับสนุนระหว่างกัน เพื่อมุ่งสู่การ

มีส่วนร่วมอย่างมีประสิทธิผลในกรอบพหุภาคีและภูมิภาค เช่น WTO RCEP ASEAN GMS ACMECS และ CLMVT Forum

* 1. สาขาอื่น ๆ ตามที่เห็นพ้องร่วมกันของทั้งสองฝ่าย

**13. เรื่อง ร่างบันทึกความเข้าใจว่าด้วยความร่วมมือด้านไปรษณีย์ โทรคมนาคม สารสนเทศ และเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทย และกระทรวงสารสนเทศและการสื่อสารแห่งสาธารณรัฐสังคมนิยมเวียดนาม**

คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

1. เห็นชอบและอนุมัติให้มีการลงนามในร่างบันทึกความเข้าใจว่าด้วยความร่วมมือด้านไปรษณีย์สารสนเทศและการสื่อสารระหว่าง ดศ. แห่งราชอาณาจักรไทยและกระทรวงสารสนเทศและการสื่อสารสาธารณรัฐสังคมนิยมเวียดนาม (Memorandum of Understanding on Cooperation in the Field of Posts, Telecommunications, Information and Digital Technology between the Ministry of Digital Economy and Society of the Kingdom of Thailand and the Ministry of Information and Communications of the Socialist Republic of Viet Nam) ทั้งนี้ ในกรณีที่มีความจำเป็นต้องปรับปรุงถ้อยคำที่มิใช่สาระสำคัญและไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ให้กระทรวงดิจิทัลเพื่อเศรษฐกิจและสังคมดำเนินการได้ โดยให้เสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

2. อนุมัติให้รัฐมนตรีว่าการกระทรวงดิจิทัลเพื่อเศรษฐกิจและสังคมหรือผู้ที่รัฐมนตรีว่าการกระทรวงดิจิทัลเพื่อเศรษฐกิจและสังคมมอบหมายเป็นผู้ลงนามในร่างบันทึกความร่วมมือฉบับดังกล่าว

 **สาระสำคัญของร่างบันทึกความเข้าใจฯ มีวัตถุประสงค์**เพื่อส่งเสริมความร่วมมือและการแลกเปลี่ยนระหว่างสองประเทศในด้านไปรษณีย์ โทรคมนาคม สารสนเทศและเทคโนโลยีดิจิทัล บนพื้นฐานของความเท่าเทียมและผลประโยชน์ร่วมกัน

**รูปแบบความร่วมมือ** (1) การแลกเปลี่ยนผลสำเร็จล่าสุด ความก้าวหน้าและแผนการพัฒนาด้านไปรษณีย์ โทรคมนาคม สารสนเทศและเทคโนโลยีดิจิทัลอย่างสม่ำเสมอ (2) การประชุมและการปรึกษาหารือ (3) การแลกเปลี่ยนคณะผู้แทนและผู้เชี่ยวชาญ (4) การประสานการดำเนินโครงการร่วมในด้านไปรษณีย์ โทรคมนาคม สารสนเทศและเทคโนโลยีดิจิทัล (5) การร่วมจัดนิทรรศการ หลักสูตรการฝึกอบรม การสัมมนาเชิงปฏิบัติการและการสัมมนา (6) รูปแบบความร่วมมืออื่น ๆ ได้แก่ ด้านไปรษณีย์ โทรคมนาคม สารสนเทศ และเทคโนโลยีดิจิทัลตามที่ตกลงร่วมกัน

**14. เรื่อง ร่างถ้อยแถลงข่าวร่วม (Joint Press Statement) เรื่อง การเยือนประเทศไทยอย่างเป็นทางการของนายเหวียน ซวน ฟุก (Nguyen Xuan Phuc) นายกรัฐมนตรีเวียดนาม ระหว่างวันที่ 17-19 สิงหาคม 2560**

 คณะรัฐมนตรีมีมติเห็นชอบร่างถ้อยแถลงข่าวร่วม (Joint Press Statement) เรื่อง การเยือนประเทศไทยอย่างเป็นทางการของนายเหวียน ซวน ฟุก (Nguyen Xuan Phuc) นายกรัฐมนตรีเวียดนาม ระหว่างวันที่ 17-19 สิงหาคม 2560 ตามที่กระทรวงการต่างประเทศ (กต.) เสนอ

 ทั้งนี้ หากมีความจำเป็นต้องแก้ไขปรับปรุงร่างถ้อยแถลงข่าวร่วมฯ โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ กต. ดำเนินการได้โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

 **สาระสำคัญของร่างถ้อยแถลงข่าวร่วมฯ จัดทำขึ้นเพื่อเป็นเอกสารผลลัพธ์สำคัญของการเยือนดังกล่าว** ซึ่งครอบคลุมประเด็นต่าง ๆ ได้แก่ 1) **ความเป็นหุ้นส่วนทางยุทธศาสตร์ระหว่างไทยกับเวียดนาม** เช่น ทั้งสองฝ่ายยินดีกับการดำเนินการตามแผนปฏิบัติการเพื่อดำเนินการความเป็นหุ้นส่วนยุทธศาสตร์ไทย – เวียดนาม (ปี ค.ศ. 2014 – 2018) ที่เป็นรูปธรรม 2) **ความร่วมมือด้านความมั่นคงเพื่อรักษาไว้ซึ่งสันติภาพ ความมั่นคง และเสถียรภาพ** เช่น เพิ่มความร่วมมือในทุกระดับเกี่ยวกับการป้องกันและปราบปรามอาชญากรรมข้ามชาติ รวมทั้งแก้ไขปัญหาประมงผิดกฎหมายของแต่ละประเทศ 3) **ความร่วมมือด้านเศรษฐกิจต่าง ๆ** ครอบคลุมด้านการค้า การลงทุน ด้านแรงงาน เช่น การอำนวยความสะดวกการนำเข้าแรงงานเวียดนามในสาขาการก่อสร้างและการประมงภายใต้กฎหมายต่าง ๆ ที่มีระหว่างกัน (เช่น ความตกลงด้านการจ้างแรงงานระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนาม) 4) **ความเชื่อมโยงระหว่างประเทศและอนุภูมิภาค** โดยเห็นพ้องที่จะเร่งรัดการพัฒนาบริการเดินรถโดยสาธารณะ เส้นทางประเทศไทย – ลาว – เวียดนาม 5) **ส่งเสริมความสัมพันธ์ในระดับประชาชน** เช่น การสถาปนาความสัมพันธ์เมืองพี่เมืองน้องระหว่างจังหวัดของทั้งสองประเทศ 6) **ความร่วมมือทางวิชาการ** เช่น การส่งเสริมความร่วมมือในการสอนภาษาไทยและเวียดนาม และ 7) **การมีปฏิสัมพันธ์กับภูมิภาคโลก** เช่น ทั้งสองฝ่ายยินดีต่อการจัดทำแผนแม่บทกรอบยุทธศาสตร์ความร่วมมือทางเศรษฐกิจ อิรวดี-เจ้าพระยา-แม่โขง (ACMECS Master Plan) **ซึ่งในการเยือนดังกล่าวคาดว่าจะมีการลงนามในบันทึกความเข้าใจและความตกลงระหว่างกัน จำนวน 6 ฉบับ** เช่น บันทึกความเข้าใจระหว่างกระทรวงอุตสาหกรรมและการค้าเวียดนามกับกระทรวงพาณิชย์ว่าด้วยความร่วมมือด้านเศรษฐกิจและการค้า โดยมีนายกรัฐมนตรีของทั้งสองประเทศเป็นสักขีพยาน ทั้งนี้ **ฝ่ายเวียดนามได้เห็นชอบร่างถ้อยแถลงข่าวร่วมฯ ด้วยแล้ว**

|  |
| --- |
| **แต่งตั้ง** |

**15. เรื่อง การแต่งตั้งข้าราชการพลเรือนสามัญประเภทวิชาการระดับทรงคุณวุฒิ (กระทรวงเกษตรและสหกรณ์)**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้ง **นายสาธิต มณีผาย** ผู้เชี่ยวชาญด้านวิศวกรรมโยธา (ด้านสำรวจและหรือออกแบบ) (วิศวกรโยธาเชี่ยวชาญ) กรมชลประทาน ให้ดำรงตำแหน่งผู้ทรงคุณวุฒิด้านวิศวกรรมโยธา (ด้านสำรวจและหรือออกแบบ) (วิศวกรโยธาทรงคุณวุฒิ) กรมชลประทาน กระทรวงเกษตรและสหกรณ์ ตั้งแต่วันที่ 30 ธันวาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**16. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้ง **ว่าที่ร้อยตรี ไชยวุฒิ วุฑฒิรักษ์** ผู้เชี่ยวชาญเฉพาะด้านกฎหมายและระเบียบกลาง (นิติกรเชี่ยวชาญ) สำนักงานปลัดสำนักนายกรัฐมนตรี ให้ดำรงตำแหน่ง ที่ปรึกษาด้านการกระจายอำนาจ (นักวิเคราะห์นโยบายและแผนทรงคุณวุฒิ) สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง แต่งตั้งข้าราชการประเภทบริหารระดับสูง (กระทรวงการพัฒนาสังคมและความมั่นคงของมนุษย์)**

 คณะรัฐมนตรีมีมติอนุมัติตามที่กระทรวงการพัฒนาสังคมและความมั่นคงของมนุษย์เสนอแต่งตั้งข้าราชการพลเรือนสามัญ สังกัดกระทรวงการพัฒนาสังคมและความมั่นคงของมนุษย์ ให้ดำรงตำแหน่งประเภทบริหารระดับสูง จำนวน 5 ราย ดังนี้

 1. **นางนภา เศรษฐกร** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมพัฒนาสังคมและสวัสดิการ

 2. **นางไพรวรรณ พลวัน** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 3. **นายณรงค์ คงคำ** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 4. **นายสมคิด สมศรี** อธิบดีกรมกิจการผู้สูงอายุ ดำรงตำแหน่ง อธิบดีกรมส่งเสริมและพัฒนาคุณภาพชีวิตคนพิการ

 5. **นางธนาภรณ์ พรมสุวรรณ** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมกิจการผู้สูงอายุ

 ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ สับเปลี่ยนหมุนเวียนและทดแทนตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**18. เรื่อง แต่งตั้งกรรมการผู้ทรงคุณวุฒิในคณะกรรมการควบคุมน้ำมันเชื้อเพลิง**

 คณะรัฐมนตรีมีมติอนุมัติตามที่กระทรวงพลังงานเสนอแต่งตั้งกรรมการผู้ทรงคุณวุฒิในคณะกรรมการควบคุมน้ำมันเชื้อเพลิง จำนวน 6 คน แทนกรรมการผู้ทรงคุณวุฒิเดิมที่ได้ดำรงตำแหน่งครบวาระสองปีแล้ว เมื่อวันที่ 5 พฤศจิกายน 2552 ดังนี้

 1. **นายปราโมทย์ ญาณทักษะ** กรรมการผู้ทรงคุณวุฒิสาขาวิทยาศาสตร์

 2. **นายยุทธนา ภาสุรปัญญา** กรรมการผู้ทรงคุณวุฒิสาขาวิศวกรรมศาสตร์และดำเนินงานในองค์การสาธารณประโยชน์เพื่อคุ้มครองความปลอดภัย

 3. **นายสมรัตน์ ยินดีพิธ** กรรมการผู้ทรงคุณวุฒิสาขาสิ่งแวดล้อมและดำเนินงานในองค์การสาธารณประโยชน์เพื่อคุ้มครองสิ่งแวดล้อม

 4. **นายโกมล จิรชัยสุทธิกุล** กรรมการผู้ทรงคุณวุฒิสาขากฎหมาย

 5. **นายศิริศักดิ์ วิทยอุดม** กรรมการผู้ทรงคุณวุฒิสาขาการควบคุมน้ำมันเชื้อเพลิง

 6. **นายพีระพงษ์ อัจฉริยชีวิน** กรรมการผู้ทรงคุณวุฒิสาขาธุรกิจน้ำมันเชื้อเพลิง

**19. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงเกษตรและสหกรณ์)**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้ง **นายวิณะโรจน์ ทรัพย์ส่งสุข** อธิบดีกรมส่งเสริมสหกรณ์ ให้ดำรงตำแหน่ง เลขาธิการสำนักงานเศรษฐกิจการเกษตร ตั้งแต่ วันที่ 1 ตุลาคม 2560 เพื่อทดแทนตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**20. เรื่อง รัฐบาลสาธารณรัฐสังคมนิยมเวียดนามเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐสังคมนิยมเวียดนามประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐสังคมนิยมเวียดนามมีความประสงค์ขอแต่งตั้ง  **นายเหวียน หาย บั่ง** (Mr. Nguyen Hai Bang) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐสังคมนิยมเวียดนามประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายเหวียน เติ๊ต ถั่ญ (Mr. Nguyen Tat Thanh) ตามที่กระทรวงการต่างประเทศเสนอ

**21. เรื่อง รัฐบาลสาธารณรัฐประชาชนจีนเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐประชาชนจีนประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐประชาชนจีนมีความประสงค์ขอแต่งตั้ง นายหลี่ว เจี้ยน (Mr. Lyu Jian) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐประชาชนจีนประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายหนิง ฟู่ขุย (Mr. Ning Fukui) ตามที่กระทรวงการต่างประเทศเสนอ

..................